Først blev de snydt for løn. Nu har de udenlandske metroarbejdere meldt sig i fagforening.

I kølvandet på sagerne om lønsnyd og underbetaling på Metro-byggeriet har fagforbundet 3F oplevet en firedobling af antallet af metroarbejdere blandt medlemmerne. Det skriver Fagbladet 3F.

Antallet af 3F-medlemmer på metrobyggeriet er vokset fra 100 til 430. Det er især udenlandske arbejdere, der har meldt sig ind.

- Jeg er glad for, at jeg kan hjælpe mine kollegaer, fordi de forstår ikke dansk eller den danske model på arbejdsmarkedet, siger Giuseppe D'Oriano til Fagbladet 3F.

Han er tillidsrepræsentant for metroarbejderne i firmaet Seli.

Den italienske hovedentreprenør Copenhagen Metro Team er også tilfreds med, at flere ansatte nu er organiserede.



- Det er vi rigtig glade for. Det giver os en mulighed for at samarbejde med fagforeningerne, siger Sigurd Nissen-Petersen, kommunikationschef hos Copenhagen Metro Team, til Fagbladet 3F.